Kwadrupleeg maak spookasem-plan | News24
Kwadrupleeg maak spookasem-plan
Jenovan Jonas (26). Foto: MONIQUE BASSON
"ELKEEN het sy eie stryd - myne is net sigbaar. Ek is nie slegter daaraan toe nie. Eintlik was my ongeluk 'n seën."
Jenovan Jonas (26) van Patensie, 'n voormalige Suid-Afrikaanse Polisiediens-leerling, sê sy lewe het toe nie op 2 Januarie 2013 tot stilstand gekom toe sy nek in 'n fratsonge-luk gebreek is en hy die pad van 'n kwadrupleeg begin loop het nie.
Hy kyk vorentoe noudat sy loopbaan weer op dreef kom met 'n soet en splinternuwe spookasem-plan. Hy weet 'n opwindende nuwe lewens- én loopbaanfase het aangebreek. Hy maak grappies, vra uit, met 'n byna vasberade vrolikheid. Elke ongemaklike oomblik of stilte word weg geskerts.
Ná Jonas se duikongeluk meer as drie jaar gelede, moes hy 'n plan maak om sy ouers te help om vir sy terapie en medikasie te betaal. "Ek was van kleins af lief vir spookasem en het besluit om die liefde te gebruik om 'n in-komste te genereer," sê hy.
Hy verskaf sedert April vanjaar spookasem aan die plaaslike winkels, skole, feeste en partytjies.
Jonas verkoop Saterdag sy spookasem by die Gamtoos Toerisme Sitrusfees.
"My liefde vir spookasem het begin toe ek vir die eerste keer saam met die kleuterskool na die sirkus gegaan het. Tot vandag toe, meer as 20 jaar later, is ek steeds lief daarvoor.
"Die pienk spookasem is defnitief my gunsteling."
Volgens Jonas word die spookasem tuis gemaak. "My ouers doen al die harde werk. Op die manier hou ek hulle besig en fiks," sê hy laggend. "Ek sit die masjien aan en is die pro-duksie kontroleerder.
"My doelwit is om aan die hele Oos-Kaap spookasem te verskaf en om dié fondse te gebruik om ander wat in dieselfde posisie as ek is, te help. Ek het geleer dat met geloof, 'n positiewe ingesteldheid en harde werk, alles moontlik is."
Jonas sê sy lewe het deur 'n "sorglose speletjie" handomkeer verander.
"'n Swembad en 'n duik. Toe is alles oor," sê hy. "Ek het met die opkomslag teen die kant van die swembad vasgeswem. Eers het die ding my nie ordentlik getref nie. Ek het ge-dink ek het so 'n bietjie seergekry.
"Toe ek kop onderstebo begin water sluk, het ek geweet hier is groot fout."
Jonas vertel: "Ek het paniekerig geraak, maar besef ek kan mos nie in só 'n toestand by die hemel opdaag nie, en het weer kalm geraak. Toe dit rondom my begin donker raak, het ek my doodsgebed opgesê. Maar die lig waarvan almal praat, wou net nie kom.
"Ek moes inderhaas my gebed verander en het vir die krag van Simson gebid sodat ek kan oorleef. Toe ek vir lewe vra, I hit the spot. Ek was nog nie eers halfpad gebid nie, toe trek my vriend my uit die water. Hy het my by die hekke van die hemel kom haal."
Jonas vertel laggend: "As 'n polisie-leerling het ek altyd geweet dat die kans bestaan dat ek 'n ernstige besering kan opdoen. Maar ek het gedink dit sal meer heldhaftig wees. Ge-skiet, of so iets, jy weet?"
Volgens Jonas het hy 'n dekompressie- en ruggraatsamesmeltingoperasie ondergaan en moes agt dae in die intensiewe sorgeenheid deurbring, waarna hy vir 14 weke by die Aurora Rehabilitasie Hospitaal terapie ontvang het.
"Die dokters het my laat verstaan dat die implikasies van my ongeluk van so 'n ernstige aard is dat ek nooit weer iets vir myself sal kan doen nie. Ek sal die res van my lewe in 'n rolstoel deurbring," sê Jonas.
"Alhoewel die nuus baie hartseer was, het ek geweet dat ek nie moed kan opgee nie. Ek moet positief bly. Met die ondersteuning en gebede van my familie en die breë gemeenskap, het 'n wonderwerk gebeur. Ek het weer gevoel en beweging in my ledemate teruggekry.
"Met die hulp van fisioterapie, arbiedsterapie en hidroterapie het my liggaam goed herstel en versterk steeds. Tans loop ek met behulp van krukke, maar gebruik steeds die rolstoel vir langer afstande."